Gerð vegar sem kenndur er við Arnkötludal , milli Dalabyggðar og Hólmavíkur , miðar vel að sögn Guðmundar Rafns Kristjánssonar deildarstjóra nýframkvæmda á norðvestursvæði hjá Vegagerðinni . Verktakinn Ingileifur Jónsson úr Árnessýslu byrjaði á veginum í maí í fyrra og gert er ráð fyrir að hann verði orðinn fær á neðra burðarlagi í lok þessa árs . Fullnaðarfrágangi með bundnu slitlagi á að vera lokið 1. september næsta sumar . Dalamenn hafa miklar væntingar til þessarar samgöngubótar og skjótari tengingu við Vestfirði , en vegurinn að vestan úr Djúpinu og suður styttist með þessari tengingu um 40 kílómetra . Grímur Atlason nýráðinn sveitarstjóri í Dalabyggð segir að vegurinn um Arnkötludal gefi mikla möguleika fyrir sveitarfélagið , ekki einungis vegna aukinnar umferðar í gegn , heldur einnig varðandi aukna samvinnu við önnur sveitarfélög allt norður í Árneshrepp . Sveitarfélögin eru nú þegar með sameiginlega þjónustu svo sem varðandi byggingaeftirlit . Byggingarfulltrúi í Búðardal þjónar einnig Reykhólahreppi og Árneshreppi . Guðmundur Rafn hjá Vegagerðinni segir vafa leika á skynsemi þess að hleypa á umferð næsta vetur , þar sem neðra burðarlagið verði mjög gróft og yfirborð spillist fljótt . Við slíkar aðstæður sé erfitt að aka 24 kílómetra , en það er lengd Arnkötludalsvegar frá þjóðveginum við Króksfjarðarnes niður í Steingrímsfjörð skammt frá Hólmavík . Búið er að keyra í vegstæðið að stærstum hluta að sunnanverðu í Gautsdal þar sem 10 km vegarins eru og í vor og framan af sumri hefur einnig verið unnið að ræsagerð . Nú er mesti þunginn í efniskeyrslu niður Arnkötludalinn í Steingrímsfjörð og ekið úr námum á vatnsskilum efst á Tröllatunguheiði . Að sögn Guðmundar Rafns er þar kominn fjögurra kílómetra vegarslóði sem unnið er á og lengist með degi hverjum . Ennþá á því eftir að keyra efni í um 10 kílómetra vegarins .